Dinamo a prins loc de baraj pentru menținerea în Superligă și se va duela cu Csikszereda. Meciul se va disputa pe Arena Națională și fanii ”câinilor” vor lua cu asalt cel mai mare stadion al țării. În primele 24 de ore s-a vândut un număr recor de bilete. Câte tichete s-au cumpărat.
Șefii lui Dinamo au decis ca meciul de baraj cu Csikszereda din turul barajului de menținere/promovare în Superligă să se joace pe Arena Națională, cererea de bilete fiind foarte mare. Partida se va disputa luni, 20 mai, de la ora 20:00, în timp ce returul va fi pe 27, la Miercurea Ciuc.
Dinamo a pus în vânzare biletele pentru duelul cu ciucanii pe 14 mai, iar în 24 de ore s-a dat un număr record de tichete. Cu cinci zile înainte de fluierul de start al confruntării, ”câinii” au anunțat pe rețelele de socializare câte bilete s-au vândut. Peluza Cătălin Hîldan-Dinamo a precizat că s-au dat 17 000 de bilete.
”SUPORTERII SE UNESC, CA DE ATÂTEA ORI, ALĂTURI DE DINAMO ÎN CLIPELE GRELE ALE ISTORIEI.
În momentul acesta sunt 17 000 de bilete și abonamente date. Dacă cineva spunea că nu se strâng câinii … s-a înșelat”, este mesajul postat pe pagina de Facebook Cătălin Hîldan-Dinamo.
Pentru Dinamo este al treilea an la rând în care joacă meci de baraj. În 2022, ”câinii” au retrogradat după ce au fost învinși de U Cluj, iar anul trecut a promovat în Superliga după ce a trecut de FC Argeș.
În duelul cu Csikszereda, trupa din Ștefan cel Mare pleacă cu prima șansă la barajul de menținere/promovare în Superliga. În plus, jucătorii au promisă o primă în valoare de 150.000 de euro.
”Există o primă substanțială pentru această dublă cu Csikszereda. Nu dau sume, dar este suficient de motivantă pentru jucători, dacă se gândesc la bani. Dar cred că pentru toți jucătorii principala motivație este să rămână în SuperLiga.
Suntem favoriți în acest baraj. Nu știu să dau un procent, trebuie să fim atenți la detalii, să nu riscăm nicio surpriză. În mod normal, pe hârtie, avem prima șansă”, a declarat Andrei Nicolescu, administratorul special de la Dinamo, pentru GSP.
Dar Dinamo nu are amintiri plăcute cu ciucanii. În noiembrie 2018, cele două formații s-au întâlnit în optimile Cupei României, iar trupa din Miercurea Ciuc a produs marea surpriză eliminându-i pe ”câinii”antrenați atunci de Mircea Rednic.